Dekabriste-eiland (Russies: остров Декабристов, ostrof Dekabristof) is ’n eiland in Sint Petersburg, Rusland, wat noord van Wasiljefski-eiland in die delta van die Newarivier lê. In die noorde word dit begrens deur die Klein-Newa en in die weste deur die Golf van Finland. Die eiland word van Wasiljefski-eiland geskei deur die Smolenka-rivier. Saam vorm hulle die Wasileostrofski-distrik, ’n administratiewe afdeling van Sint Petersburg. Die eiland, wat laag lê en dikwels oorvloei het, is nietemin as ’n begraafplaas gebruik. Die naam was eers Golodai-eiland (остров Голодай), maar is in die Sowjettyd verander na Dekabriste-eiland ter herdenking van vyf leiers van die Dekabriste-opstand in Desember 1825 teen Nikolaas I van Rusland. Hulle is in ongemerkte grafte op Golodai begrawe. In 1911 het ’n Britse maatskappy ’n deel van 1 vierkante kilometer in die westelike deel van Golodai-eiland begin ontwikkel in ’n neoklassieke woonbuurt. ’n Klein deel van die projek is voltooi voor die Eerste Wêreldoorlog en die Russiese Rewolusie van 1917.